
        REPUBLIKA HRVATSKA

VUKOVARSKO-SRIJEMSKA ŽUPANIJA

           OPĆINA BOGDANOVCI
             OPĆINSKO VIJEČE


KLASA: 230-01/22-01/01
URBROJ: 2196-8-03-22-02
Bogdanovci, 25.04.2022. godine

Na temelju članka 10. stavak 1. i 2. Zakona o savjetima mladih („Narodne novine“, broj 41/14) i članka 29. Statuta Općine Bogdanovci („Službeni vjesnik“ Vukovarsko-srijemske županije broj 4/21) Općinsko vijeće Općine Bogdanovci na 12. sjednici od 25.04.2022. godine, objavljuje:
JAVNI POZIV

za isticanje kandidature za članove 

Savjeta mladih Općine Bogdanovci

Članak 1.

Pokreće se postupak izbora članova Savjeta mladih Općine Bogdanovci kao savjetodavnog tijela Općine Bogdanovci koje promiče i zagovara prava, potrebe i interese

mladih na lokalnoj razini.

Savjet mladih ima 5 (pet) članova uključujući predsjednika i zamjenika, bira ih Općinsko vijeće Općine Bogdanovci na vrijeme od 3 (tri) godine.

Članak 2.

Za člana Savjeta mladih može biti birana osoba s prebivalištem ili boravištem na području Općine Bogdanovci koja u trenutku podnošenja kandidature za članstvo u Savjetu mladih ima navršenih 15 (petnaest) do navršenih 29 (dvadeset devet) godina života.

Članak 3.

Pravo isticanja kandidature imaju udruge koje su sukladno statutu ciljno i prema djelatnostima opredijeljene za rad s mladima i za mlade, učenička vijeća, studentski zborovi, pomladci političkih stranaka i neformalne skupine mladih. Neformalnu skupinu mladih čini najmanje 10 mladih.

Predlagatelji su dužni prilikom isticanja kandidature predložiti i zamjenika kandidata za člana Savjeta mladih.

Članak 4.

Prijedlozi se podnose u pisanom obliku na adresu Općina Bogdanovci, Bogdanovci, Bana Josipa Jelačića 1, s naznakom: "Javni poziv za isticanje kandidature za članove Savjeta mladih Općine Bogdanovci".

Obrazac prijavnice može se podignuti u pisarnici Općinske uprave ili na web stranici Općine Bogdanovci.

Prijedlog mora biti potpisan od ovlaštene osobe predlagatelja i ovjeren pečatom. Prijedlog koji podnosi neformalna skupina mladih mora biti potpisan od najmanje 10 mladih uz svaki potpis trebaju biti navedeni osnovni podaci (ime i prezime, adresa, OIB) potpisnika.

Uz prijedlog predlagatelj je dužan priložiti dokumentaciju koja služi kao dokaz da kandidat ispunjava uvjete iz ovog poziva.

Članak 5.

Rok za isticanje kandidatura je 15 dana nakon objave. Nepravovremene i nepotpune kandidature neće se uzeti u razmatranje.
Članak 6.

Rok za provjeru formalnih uvjeta prijavljenih kandidata je 31. svibnja 2022.godine nakon čega će izvješće o provjeri formalnih uvjeta i popis važećih kandidatura biti objavljeni na web stranici Općine Bogdanovci.

Članak 7.

Općinsko vijeće na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura bira članove i zamjenike članova Savjeta mladih.

Biranje se provodi tajnim glasovanjem na način da se na listiću zaokruži pet kandidata.

U slučaju da se Savjet mladih ne može izabrati jer dva ili više kandidata imaju jednak broj glasova, glasovanje se ponavlja za izbor kandidata do punog broja članova i to između onih kandidata koji nisu izabrani u prvom krugu jer su imali isti broj glasova. Glasovanje se ponavlja dok se ne izaberu svi članovi Savjeta mladih.

Članak 8.
Javni poziv će se objaviti na oglasnoj ploči i web stranici Općine Bogdanovci.

Predsjednik općinskog vijeća Općine Bogdanovci

                                                  Marijan Gelo, dr.vet.med.

